ID-Deċiżjoni tal-kummissjoni
tat-28 ta' Mejju 1999
li tistabbilixxi l-kriterji ekoloġiċi għall-għoti ta' l-eko-tikketta Komunitarja għal diterġenti għal dishwashers
(notifikati taħt dokument numru K(1999) 1377)
(Test b'rilevanza għall-ŻEE)
(1999/427/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 880/92 tat-23 ta' Marzu 1992 dwar skema ta' għoti ta' tikketta eko tal-Komunità [1], u b'mod partikolari t-tieni subparagrafu ta' Artikolu 5(1) tiegħu,
(1) Billi l-ewwel subparagrafu ta' l-Artikolu 5(1) tar-Regolament (KEE) Nru 880/92 jipprovdi li l-kondizzjonijiet għall-għoti ta' eko-tikketta tal-Komunità għandhom ikunu definiti skond il-grupp tal-prodott;
(2) Billi l-Artikolu 10(2) tar-Regolament (KEE) Nru 880/92 jiddikjara li l-kapaċità ambjentali ta' prodott għandha tiġi stmata b'referenza għall-kriterji speċifiċi għal gruppi ta' prodotti;
(3) Billi l-Artikolu 4(2)(a) tar-Regolament (KEE) Nru 880/92 jiddikjara li ma għandhiex tingħata eko-tikketta għal prodotti li huma sustanzi jew preparazzjonijiet klassifikati bħala perikolużi bi qbil mad-Direttiva tal-Kunsill 67/548/KEE [2] kif l-aħħar emendata b'Direttiva tal-Kummissjoni 98/73/KE [3] u d-Direttiva tal-Kunsill 88/379/KEE [4] kif l-aħħar emendata bid-Direttiva tal-Kummissjoni 96/65/KE [5], iżda tista' tingħata għal prodotti li jkun fihom sustanzi u preparazzjonijiet bħal dawn sakemm jissodisfaw l-għanijiet ta' l-iskema ta' għoti ta' eko-tikketta tal-Komunità;
(4) Billi d-diterġenti għal dishwashers fihom sustanzi jew preparazzjonijiet klassifikati bħala perikolużi bi qbil mad-Direttivi msemmija fuq;
(5) Billi l-kriterji ekoloġiċi stabbiliti b'din id-Deċiżjoni jinkludu, b'mod partikolari, ostakoli u xkiel li jillimitaw għal ammont minimu l-kontenut ta' sustanzi u preparazzjonijiet klassifikati bħala perikolużi fid-diterġenti li jistgħu jingħataw eko-tikketta;
(6) Billi d-diterġenti li jikkonformaw ma' dawn il-kriterji għalhekk għandhom impatt ambjentali imnaqqas u jissodisfaw l-għanijiet ta' l-iskema ta' għoti ta' eko-tikketta tal-Komunità;
(7) Billi bi qbil ma' l-Artikolu 6 tar-Regolament (KEE) Nru 880/92 il-Kummissjoni kkonsultat lill-gruppi konċernati prinċipali f'forum ta' konsultazzjoni;
(8) Billi l-kumitat imwaqqaf bl-Artikolu 7(1) tar-Regolament (KEE) Nru 880/92 ma tax opinjoni dwar il-miżuri preskritti f'abbozz ta' Deċiżjoni tal-Kummissjoni;
(9) Billi għalhekk il-Kummissjoni pproponiet dawn il-miżuri lill-Kunsill nhar is-27 ta' Jannar 1999 bi qbil ma' Artikolu 7(4) tar-Regolament (KEE) Nru 880/92;
(10) Billi l-Kunsill ma aġixxiex fi żmien tliet xhur mid-data li fiha sar referenza għaliha;
(11) Billi bi qbil ma' l-Artikolu 7(5) tar-Regolament (KEE) Nru 880/92 il-miżuri issa għandhom jiġu adottati mill-Kummissjoni,
ADOTTAT DIN ID-DEĊIŻJONI:
Artikolu 1
Il-grupp ta' prodotti "diterġenti għal dishwashers" tfisser id-diterġenti kollha li jkunu maħsuba sabiex jintużaw f'dishwashers domestiċi awtomatiċi.
Artikolu 2
Il-prestazzjoni ambjentali u l-konvenjenza għall-użu tal-grupp tal-prodott, kif definit fl-Artikolu 1, għandhom jiġu stmati b'referenza għall-kriterji speċifiċi ta' ekoloġija u kapaċità preskritti fl-Anness u f'Appendiċi IA, IB, II, III u IV.
Artikolu 3
Id-definizzjoni tal-grupp ta' prodotti u l-kriterji ekoloġiċi speċifiċi għall-grupp ta' prodott għandha tkun valida għal perjodu ta' tliet snin mill-ewwel ġurnata tax-xahar ta' wara l-adozzjoni tal-kriterji.
Artikolu 4
Għal għanijiet amministrattivi n-numru tal-kodiċi tal-grupp tal-prodott mogħti lil dan il-grupp tal-prodott għandu jkun "15".
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fit-28 ta' Mejju 1999.